L'ACSA posa a la vostra disposició informació en matèria de seguretat alimentària que us pot ser útil traslladar a la ciutadania amb l'objectiu de facilitar-los l'accés a una informació accessible, comprensible i adequada en matèria de seguretat alimentària.
D'aquesta manera l'Administració i el col·lectiu de professionals sanitaris contribueixen plegats a l'educació per a la salut i la informació en salut de la població.
Dels estudis de percepció impulsats des de l'Agència en els darrers anys es desprèn que entre les persones en qui més confia el ciutadà a l'hora d'informar-se sobre temes de seguretat alimentària està el personal sanitari.
Aquesta informació és especialment important per a determinats col·lectius de risc com són les dones embarassades, els nadons, la gent gran i les persones immunocompromeses, entre d'altres.
Consells generals de seguretat alimentària
Si bé tots els grups de població són vulnerables a les malalties transmeses pels aliments, les dones embarassades i els fetus són especialment vulnerables als perills d'origen químic i microbiològic.
Durant l'embaràs es produeixen canvis hormonals que disminueixen la funció del sistema immunitari de la mare i, consegüentment, augmenta la susceptibilitat als patògens transmesos pels aliments.
Les conseqüències poden ser greus per a la mare, el fetus o ambdós, com ara avortament, naixement prematur o malformacions congènites.
A més, aquests patògens de vegades no provoquen símptomes a la mare, o són molt lleus, però afecten el fetus.
També hi ha contaminats químics, com ara el metilmercuri, que els aliments poden vehicular i que poden causar danys al fetus.
En aquesta etapa de la vida és especialment important que l'embarassada segueixi una alimentació saludable per contribuir a un bon desenvolupament del fetus, i és per això que els consells de seguretat alimentària han d'anar acompanyats de recomanacions dietètiques que ajudin a mantenir un bon estat de salut.
Els principals microorganismes patògens de risc són: Listeria, Salmonella, Toxoplasma, Campylobacter i Escherichia coli.
Fitxa de seguretat alimentària per a professionals sanitaris.
Si be tots els grups de població són vulnerables a les malalties transmeses pels aliments, la gent gran és especialment vulnerable a les toxiinfeccions d'origen alimentari.
A edats avançades es produeixen canvis fisiològics en el cos com són una disminució dels sentits del gust i de
l'olfacte, de la producció d'acidesa de l'estómac i de la funció del sistema immunitari.
Com a conseqüència d'això, les alteracions d'olor i gust que els microorganismes causen en els aliments poden passar desapercebudes i, aleshores, la gent gran pot ingerir aliments contaminats inconscientment.
Els microorganismes ingerits poden resistir al poc àcid secretat per l'estómac i atacar el cos a causa del debilitament del sistema immunològic.
Si a més aquestes persones pateixen algun problema de
salut, com ara diabetis, trastorns bucals, malalties cardíaques o respiratòries, la susceptibilitat a les toxiinfeccions alimentàries augmenta.
En aquesta etapa de la vida és especialment important que les persones grans segueixin una preparació i cocció adequades dels aliments per mantenir una bona salut.
La prevenció és millor que la curació.
Els principals microorganismes patògens de risc són: Campylobacter Listeria monocytogenes, Salmonella, Escherichia coli, virus de transmissió alimentària,, Clostridium perfringen s i Staphylococcus aureus.
Vídeo de consells per manipular els aliments amb seguretat
Tot i que en el procés de fabricació de les fórmules infantils en pols s'aplica un tractament tèrmic, no es pot considerar que siguin estèrils, perquè no s'hi efectua una esterilització final i, ocasionalment, poden contenir microorganismes en petites quantitats.
A més, es poden contaminar amb una preparació incorrecta a la llar.
El sistema immunitari del lactant està encara en desenvolupament i és més susceptible a les infeccions; és per això que és important seguir una bona higiene durant la preparació.
Els microorganismes patògens més importants que s'han trobat en aquests productes són Cronobacter sakazakii i Salmonella enterica.
Aquests microorganismes no són capaços de multiplicar-se en les preparacions en pols seques, però poden sobreviure-hi durant llargs períodes de temps, fins i tot superiors a un any.
En canvi, la preparació reconstituïda ofereix un medi idoni perquè hi proliferin.
La comercialització de nous aliments amb cafeïna afegida i l'aparició de nous patrons de consum d'alguns d'aquests productes, especialment les begudes energètiques associades al consum d'alcohol, han provocat casos de reaccions adverses com ara insomni, hipertensió, ansietat, deshidratació, convulsions, arítmia i trastorns cardíacs greus arreu del mon.
D'acord amb l'informe elaborat pel Comitè Científic Assessor de Seguretat Alimentària, l'Agència de Salut Pública de Catalunya (ASPCAT) recomana:
Cal recordar que les begudes energètiques no s'han de confondre amb les begudes isotòniques o per a esportistes, dissenyades per recuperar els hidrats de carboni i/o electròlits després d'activitats amb desgast muscular intens.
Informe aprovat pel Comitè Científic Assessor de Seguretat Alimentària